Legislatívne uznesenie Európskeho parlamentu o návrhu rozhodnutia Rady, ktorým sa zriaďuje Európsky fond pre integráciu štátnych príslušníkov tretích krajín na roky 2007 - 2013 ako súčasť všeobecného programu Solidarita a riadenie migračných tokov (KOM(2005)0123 - C6-0238/2005 - 2005/0048 (CNS))



Úradný vestník 317 E , 23/12/2006 S. 0652 - 0678



20061223 P6_TA(2006)0583 Európsky fond pre integráciu štátnych príslušníkov tretích krajín (2007 – 2013) * Legislatívne uznesenie Európskeho parlamentu o návrhu rozhodnutia Rady, ktorým sa zriaďuje Európsky fond pre integráciu štátnych príslušníkov tretích krajín na roky 2007 – 2013 ako súčasť všeobecného programu Solidarita a riadenie migračných tokov (KOM(2005)0123 – C6-0238/2005 – 2005/0048 (CNS)) (Konzultačný postup) Európsky parlament, - so zreteľom na návrh Komisie pre Radu (KOM (2005)0123) [1], - so zreteľom na článok 63 ods. 3 písm. a) Zmluvy o ES, v súlade s ktorým Rada konzultovala s Európskym parlamentom (C6-0238/2005), - so zreteľom na článok 51 rokovacieho poriadku, - so zreteľom na správu Výboru pre občianske slobody, spravodlivosť a vnútorné veci a stanoviská Výboru pre rozpočet a Výboru pre zamestnanosť a sociálne veci (A6-0419/2006), 1. schvaľuje zmenený a doplnený návrh Komisie; 2. vyzýva Komisiu, aby zodpovedajúco zmenila svoj návrh, v súlade s článkom 250 ods. 2 Zmluvy o ES; 3. vyzýva Radu, aby oznámila Európskemu parlamentu, ak má v úmysle odchýliť sa od ním schváleného textu; 4. žiada Radu o opätovnú konzultáciu, ak má v úmysle podstatne zmeniť návrh Komisie; 5. poveruje svojho predsedu, aby pozíciu pripojenú k tomuto legislatívnemu uzneseniu postúpil Rade a Komisii. [1] Zatiaľ neuverejnené v úradnom vestníku. -------------------------------------------------- 20061223 PRÍLOHA 20061223 Zmenený a doplnený návrh rozhodnutia Rady, ktorým sa zriaďuje Európsky fond pre integráciu štátnych príslušníkov tretích krajín na roky 2007 – 2013 ako súčasť všeobecného programu Solidarita a riadenie migračných tokov RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 63 ods. 3 písm. a), so zreteľom na návrh Komisie [1], so zreteľom na stanovisko Európskeho parlamentu [2] keďže: (1) Zmluva o založení Európskeho spoločenstva ustanovuje pre postupné budovanie priestoru slobody, bezpečnosti a spravodlivosti prijatie opatrení zameraných na zabezpečenie voľného pohybu osôb v spojení so sprievodnými opatreniami vzťahujúcimi sa na kontrolu vonkajších hraníc, oblasť azylu a prisťahovalectvo, ako aj prijatie opatrení vzťahujúcich sa na oblasť azylu, prisťahovalectvo a ochranu práv štátnych príslušníkov tretích krajín. (2) Európska rada na mimoriadnom zasadnutí v Tampere 15. a 16. októbra 1999 uviedla, že Európska únia musí zabezpečiť spravodlivé zaobchádzanie so štátnymi príslušníkmi tretích krajín s legálnym pobytom na území jej členských štátov. Je potrebná aktívnejšia integračná politika zameraná na udeľovanie práv a povinností týmto osobám porovnateľných s právami a povinnosťami občanov EÚ. Táto politika by mala tiež podporiť opatrenia proti diskriminácii v hospodárskej, sociálnej a kultúrnej sfére a rozvíjať opatrenia proti rasizmu a xenofóbii. (3) Integrácia štátnych príslušníkov tretích krajín v členských štátoch je kľúčovým prvkom pri presadzovaní hospodárskej a sociálnej súdržnosti, základného cieľa Spoločenstva uvedeného v zmluve. Tento nástroj sa však so zreteľom na Zmluvu o založení Európskeho spoločenstva zameriava predovšetkým na nových štátnych príslušníkov tretích krajín, ktorí práve pricestovali, pokiaľ ide o spolufinancovanie konkrétnych činností podporujúcich proces integrácie. (4) V Haagskom programe zo 4. a 5. novembra 2004 Európska rada zdôrazňuje, že vypracovanie účinných politík má zásadný význam pre dosiahnutie cieľa stability a súdržnosti v spoločnostiach členských štátov. Vyzýva k väčšej koordinácii vnútroštátnych integračných politík na základe spoločného rámca a žiada členské štáty, Radu a Komisiu, aby presadzovali štrukturálnu výmenu skúseností a informácií v oblasti integrácie. (5) V súlade s požiadavkami Haagskeho programu ustanovila Rada Európskej únie a zástupcovia vlád členských štátov 19. novembra 2004Spoločné základné zásady politiky integrácie prisťahovalcov v Európskej únii. Spoločné základné zásady pomáhajú členským štátom formulovať integračné politiky formou premyslenej príručky, ktorá obsahuje základné zásady, na základe ktorých môžu členské štáty posudzovať a hodnotiť svoje úsilie. (6) Spoločné základné zásady dopĺňajú právne nástroje Spoločenstva o prijímaní a pobyte štátnych príslušníkov tretích krajín, ktorí majú v EÚ legálny pobyt, týkajúce sa zlučovania rodín a osôb s dlhodobým pobytom, ako aj ostatné relevantné právne rámce vrátane tých, ktoré sa týkajú rovnosti žien a mužov, nediskriminácie a sociálneho začleňovania a v plnej miere s nimi vytvárajú synergický účinok. (7) V záveroch Rady o spoločnom programe pre integráciu z 1. a 2. decembra 2005 sa pripomína predloženie Oznámenia Komisie o spoločnom programe pre integráciu: rámec pre integráciu štátnych príslušníkov tretích krajín v Európskej únii z 1. septembra 2005, zdôrazňuje potreba posilniť integračné politiky členských štátov a uznáva význam vymedzenia rámca na európskej úrovni pre integráciu štátnych príslušníkov tretích krajín, ktorí majú v EÚ legálny pobyt, do všetkých oblastí spoločnosti, a najmä konkrétnych opatrení na vykonávanie základných spoločných zásad. (8) Neschopnosť jedného členského štátu vypracovať a vykonávať integračné politiky môže mať rozličné nepriaznivé dôsledky pre ostatné členské štáty a Európsku úniu. (9) S cieľom podporiť takéto programovanie v oblasti integrácie začlenil rozpočtový orgán do všeobecného rozpočtu Európskych spoločenstiev na roky 2003 – 2006 špecifické rozpočtové prostriedky na financovanie pilotných projektov a prípravných činností v oblasti integrácie (INTI). (10) Vypúšťa sa (11) Vzhľadom na INTI, oznámenie Komisie o prisťahovalectve, integrácii a zamestnanosti a prvú výročnú správu o migrácii a integrácii sa považuje za nevyhnutné vybaviť Spoločenstvo od roku 2007 špecifickým nástrojom, ktorý členským štátom pomôže rozvíjať a vykonávať integračné politiky, ktoré umožnia štátnym príslušníkom tretích krajín pochádzajúcim z rozdielnych kultúrnych, náboženských, jazykových a etnických prostredí splniť podmienky pobytu, a ktoré im zjednodušia integráciu do európskych spoločností, v súlade so spoločnými základnými zásadami a ako doplnok k Európskemu sociálnemu fondu. (12) S cieľom zabezpečiť konzistentnosť reakcie Spoločenstva na integráciu štátnych príslušníkov tretích krajín by mali byť činnosti financované v rámci tohto nástroja špecifické a mali by dopĺňať činnosti financované v rámci Európskeho sociálneho fondu a Európskeho fondu pre utečencov. V tejto súvislosti sa vypracujú konkrétne spoločné predpisy pre programovanie s cieľom zabezpečiť jednotnosť reakcie Spoločenstva na integráciu štátnych príslušníkov tretích krajín prostredníctvom Európskeho sociálneho fondu a tohto nástroja. (13) Vzhľadom na to, že tento nástroj a Európsky sociálny fond podliehajú spoločnému riadeniu s členskými štátmi, mali by sa prijať aj opatrenia na vnútroštátnej úrovni, aby sa zabezpečila jednotnosť vykonávania tohto nástroja. Na tento účel by sa od orgánov členských štátov zodpovedných za vykonávanie tohto nástroja malo vyžadovať, aby s orgánmi, ktoré členské štáty určia ako orgány zodpovedné za riadenie využívania ESF a Európskeho fondu pre utečencov, zriadili mechanizmy spolupráce a koordinácie a zabezpečili, aby činnosti v rámci tohto fondu boli špecifické a dopĺňali činnosti financované v rámci Európskeho sociálneho fondu a Európskeho fondu pre utečencov. (14) Tento nástroj má byť súčasťou uceleného rámca pozostávajúceho z tohto rozhodnutia, rozhodnutia Európskeho parlamentu a Rady, ktorým sa zriaďuje Európsky fond pre utečencov na roky 2008 – 2013, rozhodnutia Európskeho parlamentu a Rady, ktorým sa zriaďuje Fond pre vonkajšie hranice na roky 2007 – 2013 a rozhodnutia Európskeho parlamentu a Rady, ktorým sa zriaďuje Európsky fond pre návrat na roky 2008 – 2013, ktorého cieľom je zaoberať sa otázkou, ako medzi členské štáty spravodlivo rozdeliť povinnosti súvisiace s finančným zaťažením vyplývajúcim zo zavedenia integrovanej správe vonkajších hraníc Únie a z vykonávania spoločnej azylovej a spoločnej prisťahovaleckej politiky, ktoré sa vypracovali v súlade s hlavou IV Zmluvy o založení Európskeho spoločenstva. (14a) Pokiaľ ide o spolufinancovanie konkrétnych činností podporujúcich proces integrácie štátnych príslušníkov tretích krajín v členských štátoch, tento nástroj by sa mal zamerať predovšetkým na činnosti týkajúce sa štátnych príslušníkov tretích krajín, ktorí práve pricestovali. V tomto kontexte by sa mohol použiť odkaz na smernicu Rady 2003/109/ES, ktorá ako podmienku priznania štatútu osoby s dlhodobým pobytom, ktorú musia splniť štátni príslušníci tretích krajín, uvádza legálny pobyt počas doby piatich rokov. (14b) Tento nástroj by mal podporovať členské štáty aj pri zvyšovaní ich schopnosti vo všeobecnosti vypracovávať, vykonávať, monitorovať a hodnotiť všetky stratégie, politiky a opatrenia na integráciu štátnych príslušníkov tretích krajín a podporovať výmenu informácií, najlepšie postupy a spoluprácu v členských štátoch a medzi nimi, ktorá k takémuto zvyšovaniu schopností prispieva. (15) Podpora z fondu bude efektívnejšia a adresnejšia, ak bude spolufinancovanie oprávnených činností založené na strategickom viacročnom programovaní, ktoré každý členský štát vypracuje na základe dialógu s Komisiou. (16) Každý členský štát by mal na základe strategických usmernení prijatých Komisiou pripraviť dokument o viacročnom programovaní, pričom zohľadní svoju špecifickú situáciu a potreby a vytýči svoju stratégiu rozvoja, ktorá by mala predstavovať rámec pre prípravu vykonávania činností, ktoré sa uvedú v ročných programoch. (17) Vypúšťa sa (18) Vypúšťa sa (19) V kontexte spoločného riadenia, uvedenom v článku 53 ods. 1 písm. b) nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [3], by sa pre Komisiu mali vytvoriť podmienky, aby mohla prevziať svoju časť zodpovednosti za plnenie všeobecného rozpočtu Európskych spoločenstiev a objasniť povinnosti členských štátov v rámci spolupráce. Tým sa Komisii umožní overiť si, či členské štáty využívajú fond správnym a zákonným spôsobom a podľa princípov spoľahlivého finančného hospodárenia v zmysle článku 27 a článku 48 ods. 2 rozpočtových pravidiel. (20) Vypúšťa sa (21) Mali by sa ustanoviť objektívne kritériá, na základe ktorých sa finančné prostriedky z fondov budú prideľovať členským štátom. Pri týchto kritériách by sa malo prihliadať na celkový počet štátnych príslušníkov tretích krajín s legálnym pobytom v členských štátoch a celkový počet novo prijatých štátnych príslušníkov tretích krajín počas daného referenčného obdobia. (22) Vypúšťa sa (23) Členské štáty by mali prijať primerané opatrenia, aby sa zabezpečilo riadne fungovanie systémov riadenia a kontroly. Preto je potrebné stanoviť všeobecné zásady a funkcie, ktoré musia všetky systémy programov dodržiavať a plniť. (24) Vypúšťa sa (25) V súlade so zásadami subsidiarity a proporcionality nesú členské štáty hlavnú zodpovednosť za vykonávanie a kontrolu zásahov. (26) Mali by sa vymedziť povinnosti členských štátov v súvislosti so systémami riadenia a kontroly, certifikáciou výdavkov a prevenciou, zisťovaním a nápravou nezrovnalostí a porušovania právnych predpisov Spoločenstva, aby sa zabezpečilo účinné a správne vykonávanie ich viacročných a ročných programov. Pokiaľ ide o riadenie a kontrolu, je potrebné najmä stanoviť spôsoby, ktorými členské štáty zabezpečia zriadenie a uspokojivé fungovanie príslušných systémov. (27) Bez toho, aby boli dotknuté právomoci Komisie v oblasti finančnej kontroly, by sa v tejto oblasti mala podporovať spolupráca medzi členskými štátmi a Komisiou. (28) Vypúšťa sa (29) Efektívnosť a vplyv činností financovaných z tohto nástroja závisia aj od ich hodnotenia. V súvislosti s tým by sa mali formálne ustanoviť povinnosti členských štátov a Komisie, ako aj mechanizmy, ktorými sa zabezpečí spoľahlivosť hodnotenia. (30) Činnosti by sa mali hodnotiť s ohľadom na preskúmanie v polovici trvania a hodnotenie vplyvov, pričom proces hodnotenia by sa mal zahrnúť do pravidiel monitorovania projektov. (31) V tomto rozhodnutí sa uvádza finančná referenčná suma v zmysle bodu 38 medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení [4]pre celé trvanie programu, pričom tým nie sú dotknuté právomoci rozpočtového orgánu vymedzené zmluvou. (31a) Komisia, uvedomujúc si význam zviditeľňovania financovania zo strany Spoločenstva, by mala zabezpečovať usmerňovanie s cieľom uľahčiť orgánom, mimovládnym organizáciám, medzinárodným organizáciám alebo iným subjektom, ktoré dostali grant z tohto fondu, riadne potvrdenie prijatej podpory a mala by pritom brať do úvahy prax zaužívanú pre ostatné nástroje, ktoré podliehajú spoločnému riadeniu, ako sú napríklad štrukturálne fondy. (32) Keďže ciele navrhovaných opatrení, teda podporovať integráciu štátnych príslušníkov tretích krajín do prijímajúcich spoločností členských štátov v rámci spoločných základných zásad, nie je možné uspokojivo dosiahnuť na úrovni samotných členských štátov, ale z dôvodu ich rozsahu a dôsledkov ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku nepresahuje toto rozhodnutie rámec nevyhnutný na dosiahnutie týchto cieľov. (33) Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu, zmeneným a doplneným rozhodnutím Rady 2006/512/ES zo 17. júla 2006 [5]. Vykonávacie opatrenia budú podliehať postupu riadiaceho výboru, pretože je to z hľadiska zvýšenia efektívnosti v niektorých prípadoch vhodnejšie. (33a) S cieľom zabezpečiť včasné využívanie tohto fondu by sa toto rozhodnutie malo uplatňovať od 1. januára 2007. (34) V súlade s článkami 1 a 2 Protokolu o postavení Dánska pripojeného k Zmluve o Európskej únii a k Zmluve o založení Európskeho spoločenstva sa Dánsko nezúčastňuje na prijatí tohto rozhodnutia, nie je ním viazané a nepodlieha jeho uplatňovaniu. (35) V súlade s článkom 3 Protokolu o postavení Spojeného kráľovstva a Írska pripojeného k Zmluve o Európskej únii a k Zmluve o založení Európskeho spoločenstva oznámilo Írsko listom zo 6. septembra 2005 svoju vôľu zúčastniť sa na prijatí a uplatňovaní tohto rozhodnutia. (36) V súlade s článkom 3 Protokolu o postavení Spojeného kráľovstva a Írska pripojeného k Zmluve o Európskej únii a k Zmluve o založení Európskeho spoločenstva oznámilo Spojené kráľovstvo listom z 27. októbra 2005 svoju vôľu zúčastniť sa na prijatí a uplatňovaní tohto rozhodnutia. Európsky hospodársky a sociálny výborzaujal stanovisko [6]. Výbor regiónov zaujal stanovisko [7]. PRIJALA TOTO ROZHODNUTIE: KAPITOLA I PREDMET, CIELE A ČINNOSTI Článok 1 Predmet a rozsah pôsobnosti 1. Týmto rozhodnutím sa na obdobie od 1. januára 2007 do 31. decembra 2013 s cieľom prispieť k posilneniu priestoru slobody, bezpečnosti a spravodlivosti a k uplatňovaniu zásady solidarity medzi členskými štátmi zriaďuje Európsky fond pre integráciu štátnych príslušníkov tretích krajín (ďalej len "fond") ako súčasť uceleného rámca, ktorý obsahuje aj rozhodnutie Európskeho parlamentu a Rady, ktorým sa zriaďuje Európsky fond pre utečencov na roky 2008 – 2013, rozhodnutie Európskeho parlamentu a Rady, ktorým sa zriaďuje Fond pre vonkajšie hranice na roky 2007 – 2013 a rozhodnutie Európskeho parlamentu a Rady, ktorým sa zriaďuje Európsky fond pre návrat na roky 2008 – 2013, s cieľom prispieť k posilneniu oblasti slobody, bezpečnosti a spravodlivosti a uplatňovaniu zásady solidarity medzi členskými štátmi. Toto rozhodnutie vymedzuje ciele, k dosahovaniu ktorých fond prispieva, jeho využívanie, dostupné finančné zdroje a kritériá prideľovania dostupných finančných zdrojov. Ustanovuje pravidlá riadenia fondu vrátane finančných pravidiel, monitorovacie a kontrolné mechanizmy založené na rozdelení povinností medzi Komisiu a členské štáty. 2. Do rozsahu pôsobnosti tohto rozhodnutia spadajú štátni príslušníci tretích krajín, ktorí sa zdržiavajú na území tretej krajiny a ktorí spĺňajú špecifické opatrenia pred odchodom a/alebo podmienky ustanovené vo vnútroštátnych právnych predpisoch vrátane podmienok týkajúcich sa schopnosti integrovať sa do spoločnosti príslušného členského štátu. 3. Z rozsahu pôsobnosti tohto rozhodnutia sú vylúčení štátni príslušníci tretích krajín, ktorí podali žiadosť o azyl, o ktorej zatiaľ nebolo s konečnou platnosťou rozhodnuté, ktorí majú štatút utečenca subsidiárnej ochrany, alebo ktorí v súlade so smernicou Rady 2004/83/ES z 29. apríla 2004 spĺňajú podmienky pridelenia štatútu utečenca alebo majú nárok na subsidiárnu ochranu. 4. "Štátny príslušník tretej krajiny" je osoba, ktorá nie je občanom Únie v zmysle článku 17 ods. 1 zmluvy. Článok 2 Všeobecný cieľ fondu 1. Všeobecným cieľom fondu je podporovať úsilie členských štátov umožňovať štátnym príslušníkom tretích krajín s rozdielnym ekonomickým, sociálnym, kultúrnym, náboženským, jazykovým a etnickým pôvodom splniť podmienky na udelenie pobytu a zjednodušiť ich integráciu do európskych spoločností. Fond sa primárne zameriava na činnosti týkajúce sa integrácie štátnych príslušníkov tretích krajín, ktorí práve pricestovali. 2. S cieľom podporovať cieľ uvedený v odseku 1 bude fond prispievať k rozvoju a vykonávaniu národných stratégií integrácie štátnych príslušníkov tretích krajín vo všetkých aspektoch spoločnosti,prihliadajúc najmä na zásadu, že integrácia je dynamický dvojsmerný proces vzájomného prispôsobovania sa všetkých prisťahovalcov a obyvateľov členských štátov. 3. Fond na podnet členského štátu alebo Komisie prispieva k financovaniu technickej pomoci. Článok 3 Konkrétne ciele Fond prispieva k týmto konkrétnym cieľom: a) zjednodušovanie vypracovávania a vykonávania postupov prijímania, ktoré súvisia s procesom integrácie štátnych príslušníkov tretích krajín a podporujú ho; b) rozvoj a uskutočňovanie procesu integrácie štátnych príslušníkov tretích krajín, ktorí práve pricestovali, v členských štátoch; c) zvyšovanie schopnosti členských štátov vypracovávať, vykonávať, monitorovať a hodnotiť politiky a opatrenia na integráciu štátnych príslušníkov tretích krajín; d) výmena informácií a najlepších postupov a spolupráca v členských štátoch a medzi nimi pri vypracovávaní, vykonávaní, monitorovaní a hodnotení politík a opatrení na integráciu štátnych príslušníkov tretích krajín. Článok 4 Oprávnené činnosti v členských štátoch 1. Pokiaľ ide o cieľ vymedzený v článku 3 písm. a), fond podporuje činnosti v členských štátoch, ktoré: a) členským štátom zjednodušujú vypracovávanie a vykonávanie postupov prijímania, okrem iného podporou konzultačných procesov s príslušnými zainteresovanými stranami a odborných rád alebo výmeny informácií o prístupoch, ktoré sa zameriavajú na konkrétne národnosti či kategórie štátnych príslušníkov tretích krajín; b) zvyšujú účinnosť vykonávania postupov prijímania a ich prístupnosť štátnym príslušníkom tretích krajín, okrem iného tým, že využívajú užívateľsky jednoduché informačné a komunikačné technológie, informačné kampane a výberové postupy; c) lepšie pripravujú štátnych príslušníkov tretích krajín na integráciu do prijímajúcej spoločnosti tým, že podporujú opatrenia vykonávané pred príchodom do nej, ktoré im umožňujú nadobudnúť znalosti a zručnosti potrebné na ich integráciu, ako napríklad odborná príprava, informačné balíky, komplexné kurzy zamerané na občiansku orientáciu azaplatenie školného za jazykové vzdelanie v krajine pôvodu. 2. Pokiaľ ide o cieľ vymedzený v článku 3 písm. b), fond podporuje činnosti v členských štátoch, ktoré: a) zriaďujú programy a vykonávajú činnosti, ktoré sú zamerané na zoznámenie štátnych príslušníkom tretích krajín s prijímajúcou spoločnosťou a umožňujú im nadobudnúť základné znalosti o jej jazyku, dejinách, inštitúciách, sociálno-ekonomických črtách, kultúrnom živote a zásadných pravidlách a hodnotách, alebo takéto programy alebo činnosti dopĺňajú; b) rozvíjajú a zlepšujú kvalitu takýchto programov a činností na miestnej a regionálnej úrovni s osobitným dôrazom na občiansku orientáciu; c) zvyšujú schopnosť takýchto programov a činností nadviazať kontakt s osobitnými skupinami, ako sú osoby závislé na účastníkoch postupov prijímania, deti, ženy, starší ľudia, negramotní alebo osoby so zdravotným postihnutím; d) zvyšujú flexibilitu takýchto programov a činností, najmä prostredníctvom kurzov popri zamestnaní, zrýchlených modulov, systémov diaľkového alebo elektronického vzdelávania alebo podobných modelov, ktoré umožňujú štátnym príslušníkom tretích krajín absolvovať programy alebo činnosti popri zamestnaní alebo štúdiu; e) rozvíjajú a vykonávajú takéto programy alebo činnosti, zameriavajúc sa na mladých štátnych príslušníkov tretích krajín a špecifické sociálne alebo kultúrne problémy súvisiace s otázkami identity; f) rozvíjajú takéto programy alebo činnosti a podnecujú prijímanie vysoko kvalifikovaných a kvalifikovaných štátnych príslušníkov tretích krajín a podporujú proces ich integrácie; 3. Pokiaľ ide o cieľ vymedzený v článku 3 písm. c) a d), fond podporuje činnosti v členských štátoch a medzi členskými štátmi, ktoré: a) zlepšujú prístup štátnych príslušníkov tretích krajín k verejnému a súkromnému tovaru a službám, okrem iného prostredníctvom sprostredkovateľských služieb, tlmočníckych a prekladateľských služieb a zlepšovaním medzikultúrnych schopností personálu; b) vytvárajú trvalo udržateľné organizačné štruktúry pre riadenie integrácie a rozmanitosti, podporujú trvalé a trvalo udržateľné zapojenie sa do civilného a kultúrneho života a medzi rôznymi zainteresovanými stranami vytvárajú formy spolupráce, ktoré úradníkom na rozličných úrovniach umožňujú rýchlo získavať informácie o skúsenostiach a postupoch uplatňovaných inde a podľa možností spoločne využívať zdroje; c) rozvíjajú a realizujú medzikultúrnu odbornú prípravu, nadobúdanie schopností a riadenie rozmanitosti, odbornú prípravu zamestnancov verejných a súkromných poskytovateľov služieb vrátane vzdelávacích inštitúcií; d) posilňujú schopnosť koordinovať, vykonávať, monitorovať a hodnotiť národné stratégie integrácie štátnych príslušníkov tretích krajín naprieč rôznymi úrovňami a orgánmi vlády; e) prispievajú k vyhodnocovaniu postupov prijímania alebo programov a činností uvedených v odseku 2 tým, že podporujú reprezentatívne prieskumy medzi štátnymi príslušníkmi tretích krajín, ktorí sa na týchto programoch zúčastnili a/alebo medzi príslušnými zainteresovanými stranami, ako sú napríklad podniky, mimovládne organizácie a regionálne či miestne orgány; f) zavádzajú a vykonávajú systémy na zhromažďovanie a analýzu informácií o potrebách rôznych kategórií štátnych príslušníkov tretích krajín na miestnej alebo regionálnej úrovni prostredníctvom zapájania platforiem pre konzultácie so štátnymi príslušníkmi tretích krajín a výmenu informácií medzi zainteresovanými stranami a prostredníctvom prieskumov v prisťahovaleckých komunitách o tom, ako na tieto potreby najlepšie reagovať; g) prispievajú k dvojsmernému procesu, ktorý je základom politík integrácie, prostredníctvom vytvárania platforiem pre konzultácie so štátnymi príslušníkmi tretích krajín a výmenu informácií medzi zainteresovanými stranami a platforiem pre dialóg rozličných kultúr, vierovyznaní a náboženstiev medzi komunitami a/alebo medzi komunitami a orgánmi, ktoré tvoria politiky a prijímajú rozhodnutia; h) vypracovávajú ukazovatele a referenčné porovnávania pokroku dosiahnutého na vnútroštátnej úrovni; i) vypracovávajú vysoko kvalitné nástroje na monitorovanie integračných politík a opatrení a systémy na ich hodnotenie; j) zvyšujú akceptovanie migrácie a integračných opatrení v prijímajúcich spoločnostiach prostredníctvom informačných kampaní uskutočnených najmä v médiách. Článok 5 Činnosti v záujme Spoločenstva 1. Na podnet Komisie sa môže až 7 % dostupných finančných prostriedkov fondu využiť na financovanie nadnárodných činností alebo činností v záujme Spoločenstva ako celku ("činnosti Spoločenstva") v oblasti prisťahovalectva a integračnej politiky. 2. Na financovanie z fondu sú oprávnené tie činnosti Spoločenstva, ktoré sú zamerané najmä na: a) podporu spolupráce v rámci Spoločenstva pri vykonávaní právnych predpisov a osvedčených postupov Spoločenstva v oblasti prisťahovalectva a pri vykonávaní osvedčených postupov v oblasti integrácie; b) podporu zriaďovania nadnárodných sietí spolupráce a pilotných projektov založených na nadnárodných partnerstvách orgánov sídliacich v dvoch alebo viacerých členských štátoch, ktorých úlohou je podnecovať inovatívnosť, uľahčovať výmenu skúseností a osvedčených postupov a zlepšiť kvalitu integračných politík; c) podporu nadnárodných kampaní na zvýšenie informovanosti; d) podporu štúdií, šírenia a výmen informácií o najlepších postupoch a všetkých ostatných aspektoch prisťahovaleckých a integračných politík vrátane využívania najmodernejšej techniky; e) podporu pilotných projektov a štúdií o možnostiach nových foriem spolupráce v rámci Spoločenstva v oblasti prisťahovalectva a integrácie a o právnych predpisoch Spoločenstva v oblasti prisťahovalectva; f) podporu vývoja a uplatňovania spoločných štatistických nástrojov, metód a ukazovateľov na hodnotenie rozvoja politiky v oblasti prisťahovalectva a integrácie zo strany členských štátov; 3. Ročný pracovný program, ktorým sa ustanovujú priority činností Spoločenstva, sa prijíma v súlade s postupom uvedeným v článku 51 ods. 2. Článok 6 [Cieľové skupiny] Vypúšťa sa KAPITOLA II ZÁSADY POMOCI Článok 7 Komplementárnosť, konzistentnosť a súlad 1. Fond poskytuje podporu, ktorá dopĺňa celoštátne, regionálne a miestne činnosti, pričom do nich zahŕňa priority Spoločenstva. Najmä s cieľom zabezpečiť konzistentnosť reakcie Spoločenstva na integráciu štátnych príslušníkov tretích krajín, sú činnosti financované v rámci tohto nástroja špecifické a dopĺňajú činnosti financované v rámci Európskeho sociálneho fondu a Európskeho fondu pre utečencov. 2. Komisia a členské štáty zabezpečujú, aby bola pomoc z fondu a od členských štátov v súlade s činnosťami, politikami a prioritami Spoločenstva. Tento súlad sa upraví najmä vo viacročnom programe uvedenom v článku 18. 3. Operácie financované z fondu musia byť v súlade s ustanoveniami zmluvy a s aktmi, ktoré sa podľa nich prijali. Článok 8 Programovanie 1. Ciele fondu sa sledujú v rámci viacročného programovacieho obdobia (2007 – 2013), ktoré v súlade s článkom 21a podlieha preskúmaniu v polovici svojho trvania. Systém viacročného programovania zahŕňa priority a procesy riadenia, rozhodovania, auditu a certifikácie. 2. Viacročné programy schválené Komisiou sa vykonávajú prostredníctvom ročných pracovných programov. Článok 9 Dodatočné a pomerné poskytovanie prostriedkov 1. Za realizáciu viacročných a ročných programov uvedených v článkoch 19 a 21 sú na príslušnej územnej úrovni zodpovedné členské štáty v súlade s konkrétnym inštitucionálnym systémom v každom členskom štáte. Táto povinnosť sa vykonáva v súlade s týmto rozhodnutím. 2. Prostriedky použité Komisiou a členskými štátmi závisia od výšky príspevku Spoločenstva v súvislosti s ustanoveniami o audite. Diferenciácia sa vzťahuje aj na ustanovenia o hodnotení a na správy o viacročných a ročných programoch. Článok 10 Metódy plnenia 1. Rozpočtové prostriedky, ktoré Spoločenstvo pridelilo fondu, sa využívajú v súlade s článkom 53 ods. 1 písm. b) nariadenia Rady (ES, Euratom) č. 1605/2002, s výnimkou činností Spoločenstva uvedených v článku 5 a technickej pomoci uvedenej v článku 16. Členské štáty a Komisia zabezpečia súlad so zásadami správneho finančného hospodárenia. 2. Komisia uplatňuje svoju zodpovednosť za plnenie rozpočtu Európskych spoločenstiev prostredníctvom: a) kontroly existencie a správneho fungovania systémov riadenia a kontroly v súlade s postupmi stanovenými v článku 30; b) čiastočného alebo úplného prerušenia alebo pozastavenia vyplácania finančných prostriedkov v súlade s článkami 40 a 41 v prípade zlyhania systémov riadenia a kontroly v jednotlivých štátoch a vykonania potrebných finančných opráv v súlade s postupmi stanovenými v článkoch 44 a 45. Článok 11 [Doplnkovosť] Vypúšťa sa Článok 12 Partnerstvo 1. V súlade s vnútroštátnymi predpismi a postupmi vytvorí každý členský štát partnerstvo s orgánmi a subjektmi,ktoré sa zúčastňujú na vykonávaní viacročného programu alebo môžu podľa dotknutého členského štátu užitočným spôsobom prispieť k jeho rozvoju. Takýmito orgánmi a subjektmi môžu byť príslušné regionálne, miestne, mestské a iné orgány verejnej správy, medzinárodné organizácie a subjekty, ktoré zastupujú občiansku spoločnosť, ako napríklad mimovládne organizácie vrátane organizácií migrantov alebo sociálni partneri. Súčasťou takéhoto partnerstva sú aspoň výkonné orgány určené členskými štátmi na účely riadenia intervencií Európskeho sociálneho fondu a zodpovedný orgán Európskeho fondu pre utečencov. 2. Partnerstvo sa realizuje v plnom súlade s príslušnou inštitucionálnou, právnou a finančnou právomocou jednotlivých kategórií partnerov. KAPITOLA III FINANČNÝ RÁMEC Článok13 Celkové zdroje 1. Finančná referenčná suma na vykonávanie činností financovaných z tohto fondu na obdobie od 1. januára 2007 do 31. decembra 2013 je 825 miliónov eur. 1bis. Ročné rozpočtové prostriedky pre fond schvaľuje rozpočtový orgán v rámci obmedzení finančného rámca.. 2. Komisia zostaví ročné orientačné rozdelenie finančných prostriedkov medzi členské štáty v súlade s kritériami ustanovenými v článku 14. Článok 14. Ročné rozdelenie zdrojov na oprávnené činnosti v členských štátoch 1. Každý členský štát dostáva z ročných finančných prostriedkov fondu pevnú sumu 500000 eur. Pre štáty, ktoré do Európskej únie vstúpia v rokoch 2007 – 2013, sa táto suma na zvyšok obdobia 2007 – 2013 počnúc rokom nasledujúcim po ich vstúpení stanovuje na 500000 eur ročne 2. Zvyšné dostupné ročné finančné prostriedky sa medzi členské štáty rozdelia takto: a) 40 % v pomere k priemernému celkového počtu štátnych príslušníkov tretích krajín s legálnym pobytom v členských štátoch za obdobie predchádzajúcich troch rokov a b) 60 % v pomere k počtu štátnych príslušníkov tretích krajín, ktorým orgány členských štátov vydali povolenie na pobyt na ich území za obdobie predchádzajúcich troch rokov 3. Na účely výpočtu uvedeného v ods. 2 písm. b) sa však nezahŕňajú tieto kategórie osôb: a) sezónni pracovníci, ako sú vymedzení podľa vnútroštátnych právnych predpisov; b) štátni príslušníci tretích krajín, ktorým bol povolený vstup na účely štúdia, v rámci školských výmenných pobytov, odbornej prípravy bez odmeny alebo dobrovoľnej služby v súlade so smernicou Rady 2004/114/ES z 13. decembra 2004 [8]; c) štátni príslušníci tretích krajín, ktorým bol povolený vstup na účely vedeckého výskumu v súlade so smernicou Rady 2005/71/ES z 12. októbra 2005 [9]; d) štátni príslušníci tretích krajín, ktorým sa predĺžilo povolenie vydané orgánmi členského štátu alebo zmenil štatút, vrátane štátnych príslušníkov tretích krajín, ktorí získali štatút osoby s dlhodobým pobytom v súlade so smernicou Rady 2003/109/ES z 25. novembra 2003 [10] 4. V súlade s právnymi predpismi Spoločenstva sú referenčnými údajmi najaktuálnejšie štatistiky Štatistického úradu Európskych spoločenstiev vypracované na základe údajov, ktoré poskytli členské štáty. Ak členské štáty neposkytli Komisii (Eurostatu) príslušné štatistiky, čo najskôr musia poskytnúť priebežné údaje. Komisia (Eurostat), predtým ako tieto údaje akceptuje ako referenčné údaje, musí v súlade s bežnými operačnými postupmi vyhodnotiť kvalitu, porovnateľnosť a úplnosť týchto štatistických informácií. Na žiadosť Komisie (Eurostatu) jej členské štáty v tejto súvislosti poskytnú všetky potrebné informácie. Článok 15 Štruktúra financovania 1. Finančné príspevky fondu sa vyplácajú vo forme grantov. 2. Činnosti, ktoré fond podporuje, sa spolufinancujú z verejných alebo súkromných zdrojov, nesmie z nich plynúť zisk a nesmú sa byť oprávnené na financovanie z iných zdrojov, ktoré patria pod všeobecný rozpočet Európskych spoločenstiev. 3. Rozpočtové prostriedky fondu dopĺňajú verejné alebo ekvivalentné výdavky, ktoré členské štáty prideľujú na financovanie opatrení v rámci tohto rozhodnutia. 4. Výška príspevku Spoločenstva na podporu projektov, pokiaľ ide o činnosti v členských štátoch podľa článku 4, nesmie presiahnuť 50 % celkových nákladov na konkrétnu činnosť. V prípade projektov zameraných na konkrétne priority uvedené v strategických usmerneniach vymedzených v článku 18 je možné zvýšiť tento príspevok na 75 %. V členských štátoch, ktoré čerpajú finančné prostriedky z Kohézneho fondu, sa môže zvýšiť na 75 %.. 5. V rámci vnútroštátneho programovania stanoveného v kapitole IV vyberajú členské štáty projekty na financovanie na základe týchto minimálnych kritérií: a) situácie a požiadaviek v príslušnom členskom štáte; b) hospodárnosti výdavkov, okrem iného so zreteľom na počet osôb zainteresovaných na projekte; c) skúseností, odbornosti, spoľahlivosti a finančného príspevku organizácie, ktorá sa uchádza o financovanie, a každej partnerskej organizácie; d) miery, do akej príslušný projekt dopĺňa iné činnosti financované zo všeobecného rozpočtu Európskej únie alebo činnosti, ktoré sú súčasťou vnútroštátnych programov. 6. Spravidla sa finančná pomoc Spoločenstva na činnosti podporované z fondu poskytuje na maximálne tri roky a v súvislosti s ňou je nutné podávať pravidelné správy o dosiahnutom pokroku. Článok 16 Technická pomoc na podnet Komisie 1. Na podnet Komisie a/alebo v jej mene môže fond do maximálnej výšky 500000 eur zo svojich ročných rozpočtových prostriedkov financovať opatrenia na prípravu, monitorovanie, administratívnu a technickú podporu, hodnotenie, audit a kontrolu, ktoré sú potrebné na vykonávanie tohto rozhodnutia 2. Medzi tieto činnosti patria: a) štúdie, hodnotenia, odborné správy a štatistiky vrátane všeobecných štatistík súvisiacich s činnosťou fondu; b) informačné opatrenia pre členské štáty, konečných príjemcov a širokú verejnosť vrátane informačných kampaní a spoločnej databázy projektov financovaných z fondu; c) inštalácia, prevádzka a prepojenie počítačových systémov pre riadenie, monitorovanie, kontrolu a hodnotenie; d) vytvorenie spoločného rámca na hodnotenie a monitorovanie, ako aj systému ukazovateľov, v ktorých sa prípadne zohľadnia vnútroštátne ukazovatele; e) zlepšenie metód hodnotenia a výmena informácií o postupoch v tejto oblasti; f) informačné opatrenia a opatrenia v rámci odbornej prípravy pre orgány určené členskými štátmi v súlade s kapitolou V, ktoré dopĺňajú úsilie členských štátov usmerňovať svoje orgány v súlade s článkom 31 ods. 2. Článok 17 Ročná suma vyčlenená na technickú pomoc nesmie presiahnuť: 1. Na podnet príslušných členských štátov sa môžu pre každý ročný program z fondu financovať prípravné opatrenia, opatrenia súvisiace s riadením, monitorovaním, hodnotením, informovanosťou a kontrolou, ako aj opatrenia na podporu administratívnej kapacity využívať fond. 2. Ročná suma vyčlenená na technickú pomoc nesmie presiahnuť: a) 7 % celkovej ročnej sumy pridelenej príslušnému členskému štátu na spolufinancovanie a 30000 eur na roky 2007 – 2010 a b) 4 % celkovej ročnej sumy pridelenej príslušnému členskému štátu na spolufinancovanie a 30000 eur na roky 2011 – 2013. KAPITOLA IV PROGRAMOVANIE Článok 18 Prijatie strategických usmernení 1. Komisia prijme strategické usmernenia, ktorými sa stanoví rámec pre intervencie zo strany fondu, pričom zohľadní pokrok vo vývoji a vykonávaní právnych predpisov Spoločenstva v oblasti prisťahovalectva a ostatných oblastí, ktoré súvisia s integráciou štátnych príslušníkov tretích krajín a orientačné rozdelenie finančných zdrojov fondu na príslušné obdobie. 2. Pre každý z cieľov fondu napĺňajú tieto usmernenia priority Spoločenstva s cieľom podporovať spoločné základné zásady. 3. Komisia prijme strategické usmernenia týkajúce sa [...] viacročného programovacieho obdobia najneskôr 31. mája 2007. 4. Strategické usmernenia sa prijmú v súlade s postupom uvedeným v článku 51 ods. 2. Článok 19 Príprava a schválenie viacročných národných programov 1. Na základe strategických usmernení uvedených v článku 18 navrhne každý členský štát viacročný program, ktorý obsahuje tieto prvky:: a) opis súčasnej situácie v členskom štáte, pokiaľ ide o vykonávanie národných integračných stratégií na základe spoločných základných zásad a, ak je to možné, opis situácie, pokiaľ ide o rozvoj a vykonávanie programov prijímania a prípravných programov jednotlivých štátov; b) analýzu požiadaviek príslušného členského štátu, pokiaľ ide o národné integračné stratégie a, ak je to možné, programy prijímania a prípravné programy, ako aj zoznam operatívnych cieľov vytýčených pre splnenie týchto požiadaviek počas obdobia, na ktoré sa vzťahuje viacročný program; c) predloženie vhodnej stratégie na dosiahnutie týchto cieľov a s tým súvisiacich priorít, ako aj opis plánovaných činností na vykonávanie týchto priorít; d) údaje o tom, či je navrhnutá stratégia v súlade s inými regionálnymi a vnútroštátnymi nástrojmi a nástrojmi Spoločenstva; e) informácie o prioritách a ich konkrétnych cieľoch. Tieto ciele sa kvantitatívne vymedzia pomocou obmedzeného množstva ukazovateľov [...], pričom sa zohľadní zásada proporcionality. Na základe týchto ukazovateľov musí byť možné posúdiť pokrok, ktorý sa oproti východiskovej situácii dosiahol a efektívnosť cieľov na vykonávanie priorít; f) opis zvoleného prístupu k vykonávaniu zásady partnerstva ustanovenej v článku 12; g) návrh plánu financovania, ktorý pre každú prioritu a na každý rok stanovuje navrhovaný finančný príspevok z fondu a celkovú sumu spolufinancovania z verejných alebo súkromných zdrojov; h) vykonávacie predpisy pre viacročný program, ktoré pozostávajú z: - určenia všetkých subjektov ustanovených v článku 24 zo strany príslušného členského štátu, - opisu systémov vykonávania, monitorovania, kontroly a hodnotenia vrátane opisu opatrení prijatých na zabezpečenie komplementárnosti činností s činnosťami, ktoré sa financujú v rámci Európskeho sociálneho fondu, - vymedzenia postupov mobilizácie a obehu finančných tokov, aby sa zaručila ich transparentnosť, - ustanovení na zabezpečenie zverejnenia viacročného programu. 2. Členské štáty predložia svoje návrhy viacročných programov najneskôr štyri mesiace po tom, čo Komisia poskytne strategické usmernenia pre dané obdobie. 3. Komisia s cieľom schváliť návrh viacročného programu preskúma: a) jeho súlad s cieľmi fondu a strategickými usmerneniami vymedzenými v článku 18; b) relevantnosť činností naplánovaných v návrhu na základe navrhovanej stratégie; c) súlad predpisov riadenia a kontroly stanovených členským štátom na vykonávanie zásahov fondu do ustanovení tohto rozhodnutia; d) jeho súlad s právom Spoločenstva, najmä s právnymi predpismi Spoločenstva na zabezpečenie voľného pohybu osôb v spojení s priamo súvisiacimi sprievodnými opatreniami, ktoré sa týkajú kontroly vonkajších hraníc, azylu a prisťahovalectva. 4. Ak sa Komisia domnieva, že návrh viacročného programu nie je v súlade so strategickými usmerneniami alebo sa nezhoduje s ustanoveniami tohto rozhodnutia, ktoré sa týkajú systémov riadenia a kontroly, alebo s právom Spoločenstva, vyzve členské štáty, aby poskytli všetky potrebné informácie a podľa potreby a zodpovedajúcim spôsobom navrhovaný program revidovali. 5. V súlade s postupom uvedeným v článku 51 ods. 2 schváli Komisia viacročný program do troch mesiacov od jeho formálneho predloženia. Článok 20 Revízie viacročných programov 1. Na základe iniciatívy dotknutých členských štátov alebo Komisie sa viacročný program preskúma a prípadne zreviduje na zvyšok programovacieho obdobia s cieľom viac alebo inak zohľadniť priority Spoločenstva. Viacročné programy sa môžu opätovne preskúmať aj na základe hodnotení a/alebo po ťažkostiach s ich vykonávaním. 2. Komisia prijme rozhodnutie o schválení revízie viacročného programu čo najskôr po formálnom predložení žiadosti zo strany dotknutého členského štátu. Revízia viacročného programu sa prijíma v súlade s postupom uvedeným v článku 51 ods. 2. Článok 21 Ročné programy 1. Viacročné programy schválené Komisiou sa vykonávajú prostredníctvom ročných [...] programov. 2. Komisia každý rok najneskôr do 1. júla poskytne členským štátom odhad súm, ktoré sa im ďalší rok pridelia z celkových finančných prostriedkov pridelených podľa ročného rozpočtového postupu, pričom tento odhad sa vypočíta podľa článku 14. 3. Najneskôr do 1. novembra každého roka predložia členské štáty Komisii návrh ročného programu na nasledujúci rok, ktorý sa vypracuje v súlade s viacročným programom a obsahuje: a) všeobecné pravidlá výberu projektov, ktoré sa budú financovať v rámci ročného programu; b) opis úloh, ktoré sa budú podporovať v rámci ročného programu; c) navrhované rozčlenenie finančných príspevkov z fondu medzi rôzne činnosti programu a údaj o sume na pokrytie technickej a administratívnej pomoci požadovanej podľa článku 17 na účel vykonania ročného programu. 4. Pri preskúmaní návrhu ročného programu členského štátu Komisia zohľadní konečnú sumu rozpočtových prostriedkov pridelenú fondu podľa rozpočtového postupu [...]. Komisia do jedného mesiaca od formálneho predloženia tohto návrhu informuje členské štáty, či ho môže schváliť. Ak nie je návrh ročného programu v súlade s viacročným programom, Komisia vyzve členský štát, aby poskytol všetky potrebné informácie a podľa potreby a zodpovedajúcim spôsobom navrhovaný program revidoval. Komisia najneskôr do 1. marca príslušného roka prijme rozhodnutie o financovaní, ktorým sa schvaľuje ročný program. V rozhodnutí sa uvedie suma pridelená členskému štátu a obdobie, za ktoré sú výdavky oprávnené. Článok 21a Preskúmanie viacročného programu v polovici jeho trvania 1. Komisia preskúma strategické usmernenia a v prípade potreby najneskôr do 31. marca 2010 prijme nové strategické usmernenia na obdobie rokov 2011 – 2013. 2. Ak sa takéto strategické usmernenia prijmú, každý členský štát opätovne preskúma svoj viacročný program a v prípade potreby ho reviduje. 3. Pravidlá uvedené v článku 19 o príprave a schvaľovaní vnútroštátnych viacročných programov sa primerane vzťahujú na prípravu a schvaľovanie týchto revidovaných viacročných programov. 4. Revidované strategické usmernenia sa prijímajú v súlade s postupom uvedeným v článku 51 ods. 2. KAPITOLA V SYSTÉMY RIADENIA A KONTROLY Článok 22 Vykonávanie Za vykonávanie tohto rozhodnutia je zodpovedná Komisia, ktorá prijíma všetky nevyhnutné vykonávacie predpisy. Článok 23 Všeobecné zásady systémov riadenia a kontroly Systémy riadenia a kontroly viacročných programov zriadené v členských štátoch zabezpečia a) vymedzenie funkcií orgánov [...] podieľajúcich sa na riadení a kontrole a rozdelenie funkcií v rámci každého orgánu [...]; b) dodržiavanie zásady oddelenia funkcií medzi týmito orgánmi a v rámci nich; c) primerané zdroje pre každý orgán [...] alebo oddelenie, aby mohli vykonávať pridelené funkcie počas celého obdobia vykonávania činností financovaných z fondu; d) postupy zabezpečenia správnosti a regulárnosti výdavkov vykázaných v rámci viacročných programov; e) spoľahlivé systémy účtovníctva, monitorovania a zostavovania finančných výkazov v elektronickej forme; f) systém podávania správ a monitorovania v prípadoch, keď zodpovedný orgán poverí výkonom úloh iný orgán; g) príručky o postupoch pri vykonávaní funkcií; h) mechanizmy auditu fungovania systému; i) systémy a postupy zabezpečenia primeraného priebehu auditu; j) postupy podávania správ o nezrovnalostiach a ich monitorovania, ako aj postupy získavania neoprávnene vyplatených súm. Článok 24 Určenie orgánov 1. Členský štát na vykonávanie svojho viacročného programu a ročných programov určí: a) zodpovedný orgán: funkčný orgán členského štátu, vnútroštátny orgán verejnej správy alebo subjekt určený členským štátom alebo subjekt, ktorý sa riadi súkromným právom členského štátu a ktorého poslaním je verejná služba, ktorý zodpovedá za riadenie viacročných alebo ročných programov podporovaných fondom a zabezpečuje všetku komunikáciu s Komisiou; b) certifikačný orgán: vnútroštátny orgán verejnej správy alebo subjekt, prípadne fyzická osoba, ktorá koná ako takýto orgán alebo subjekt, určená členským štátom na certifikáciu výkazov výdavkov a žiadostí o platby pred ich zaslaním Komisii; c) orgán auditu: vnútroštátny orgán verejnej správy alebo subjekt, pokiaľ je funkčne nezávislý od zodpovedného orgánu a certifikačného orgánu, určený členským štátom a zodpovedný za overovanie účinného fungovania systému riadenia a kontroly; d) prípadne poverený orgán. 2. Členský štát ustanoví pravidlá, ktorými sa riadia jeho vzťahy s takýmito orgánmi uvedenými v odseku 1 a ich vzťahy s Komisiou. 3. S výhradou článku 23 písm. b) sa niektoré alebo všetky orgány uvedené v odseku 1 môžu nachádzať v rámci toto istého subjektu. 4. Pravidlá vykonávania článkov 25 až 29 prijíma Komisia v súlade s postupom uvedeným v článku 51 ods. 2. Článok 25 Zodpovedný orgán 1. Zodpovedný orgán musí spĺňať tieto minimálne podmienky. Musí: a) mať právnu subjektivitu v prípade, že nie je funkčným orgánom členského štátu; b) mať infraštruktúru nevyhnutnú pre jednoduchú komunikáciu so širokým okruhom užívateľov, s príslušnými orgánmi v iných členských štátoch a s Komisiou; c) pôsobiť v takom administratívnom kontexte, ktorý mu umožňuje vykonávať svoje úlohy správne a zabrániť akémukoľvek konfliktu záujmov; d) byť schopný uplatňovať pravidlá hospodárenia s prostriedkami Spoločenstva; e) mať finančné a riadiace možnosti úmerné objemu prostriedkom Spoločenstva, s ktorými bude musieť hospodáriť; f) mať k dispozícii personál s primeranou odbornou kvalifikáciou a jazykovými zručnosťami na administratívnu prácu v medzinárodnom prostredí. 2. Členské štáty poskytnú zodpovednému orgánu finančné prostriedky v primeranej výške, aby mohol počas rokov 2007 – 2013 správne a bez prerušenia pokračovať vo vykonávaní pridelených úloh. 2a. Komisia môže členským štátom pomáhať pri uskutočňovaní odbornej prípravy zamestnancov, a to najmä pokiaľ ide o správne uplatňovanie kapitol V – IX tohto rozhodnutia. Článok 26 Úlohy zodpovedného orgánu 1. Zodpovedný orgán zodpovedá za riadenie a vykonávanie viacročného programu v súlade so zásadou správneho finančného hospodárenia. Musí najmä: a) radiť sa s partnermi v súlade s článkom 12; b) predkladať Komisii návrhy viacročných a ročných programov vymedzené v článku 19 a 21; c) zriadiť mechanizmus spolupráce s riadiacimi orgánmi určenými členským štátom na účely vykonávania činností v rámci Európskeho sociálneho fondu a Európskeho fondu pre utečencov; d) v prípade potreby organizovať a vyhlasovať výzvy na predkladanie ponúk a návrhov; e) organizovať výberové a zadávacie konania pre činnosti spolufinancované z fondu v súlade so zásadami ustanovenými v článku 15 ods. 5; f) prijímať platby od Komisie a vyplácať ich konečným príjemcom; g) zabezpečovať súlad a komplementárnosť spolufinancovania z fondu a spolufinancovania z ostatných relevantných vnútroštátnych finančných nástrojov a finančných nástrojov Spoločenstva; h) monitorovať dodávku spolufinancovaných produktov a služieb a to, či výdavky vykázané na jednotlivé činnosti skutočne vznikli a či sú v súlade s vnútroštátnymi pravidlami a pravidlami Spoločenstva; i) zabezpečiť zriadenie elektronického [...] systému zaznamenávania a uchovávania účtovných záznamov o každej činnosti v rámci ročných programov a tiež zhromažďovanie údajov o ich vykonávaní, ktoré sú potrebné pre finančné hospodárenie, monitorovanie, kontrolu a hodnotenie; j) zabezpečiť, aby si koneční príjemcovia a iné subjekty zapojené do vykonávania činností spolufinancovaných fondom viedli buď samostatný účtovný systém, alebo vhodné kódové označenie účtov pre všetky transakcie súvisiace s činnosťou tak, aby neboli dotknuté vnútroštátne účtovné pravidlá; k) zabezpečiť, aby sa hodnotenia viacročných programov uvedené v článku 48 vypracovali v lehotách ustanovených v tomto rozhodnutí a aby spĺňali kvalitatívne normy, na ktorých sa Komisia dohodla s príslušným členským štátom; l) stanoviť postupy zabezpečenia toho, aby sa všetky dokumenty týkajúce sa výdavkov a auditov požadovaných na zabezpečenie primeranej kontroly priebehu programu uchovávali v súlade s požiadavkami článku 42; m) na účely vykonávania auditu v súlade s článkom 29 ods. 1 zabezpečiť, aby orgán auditu dostával všetky potrebné informácie o vykonaných postupoch riadenia a o projektoch spolufinancovaných z fondu; n) zabezpečiť, aby certifikačný orgán dostal na účely certifikácie všetky potrebné informácie o postupoch a overeniach vykonaných v súvislosti s výdavkami; o) vypracovať a predložiť Komisii správy o pokroku a konečné správy o vykonávaní ročných programov, výkazy výdavkov certifikované certifikačným úradom a žiadosti o platby alebo prípadne vyhlásenie o úhrade; p) vykonávať informačnú a poradenskú činnosť a šíriť výsledky podporovaných činností; q) spolupracovať s Komisiou a so zodpovednými orgánmi v členských štátoch. r) overovať, či koneční príjemcovia vykonávajú usmernenia uvedené v článku 32 ods. 6. 2. Činnosti zodpovedného orgánu v oblasti riadenia projektov realizovaných v členských štátoch sa môžu financovať v rámci mechanizmov technickej pomoci uvedených v článku 17. Článok 27 Prenesenie úloh zodpovedného orgánu 1. V prípadoch, keď sa niektoré alebo všetky úlohy zodpovedného orgánu prenesú na iný orgán, musí zodpovedný orgán v súlade s podmienkami uvedenými v článku 25 presne určiť rozsah týchto úloh a podrobne stanoviť postupy pre ich vykonávanie. 2. Súčasťou týchto postupov je aj pravidelné informovanie zodpovedného orgánu o účinnom vykonávaní prenesených úloh a opis prostriedkov využitých na tieto účely. Článok 28 Certifikačný orgán 1. Certifikačný orgán: a) overuje, že: - výkaz výdavkov je presný, vychádza zo spoľahlivých účtovných systémov a je založený na overiteľných podporných dokumentoch, - vykázané výdavky sú v súlade s platnými predpismi Spoločenstva a vnútroštátnymi predpismi a boli vynaložené na činnosti vybrané v súlade s kritériami vzťahujúcimi sa na program, ktoré spĺňajú predpisy Spoločenstva a vnútroštátne predpisy, b) na účely certifikácie zabezpečí, aby od riadiaceho orgánu dostal primerané informácie o postupoch a overeniach vykonaných v súvislosti s výdavkami uvedenými vo výkazoch výdavkov; c) na účely certifikácie zohľadňuje výsledky všetkých auditov vykonaných orgánom auditu alebo na jeho zodpovednosť; d) v elektronickej forme vedie účtovné záznamy o výdavkoch vykázaných Komisii; e) zabezpečuje vymáhanie akýchkoľvek finančných prostriedkov Spoločenstva, pri ktorých sa v dôsledku zistených nezrovnalostí ukázalo, že sa vyplatili neoprávnene, spolu s prípadným úrokom, a vedenie záznamu o vymáhateľných sumách a spätné vrátenie vymožených súm do všeobecného rozpočtu Európskych spoločenstiev ich prípadným odpočítaním z ďalšieho výkazu výdavkov. 2. Činnosti, ktoré vykonáva certifikačný orgán v súvislosti s projektmi realizovanými v členských štátoch, môžu byť financované v rámci mechanizmov technickej pomoci uvedených v článku 17 za predpokladu, že sa rešpektujú výsadné práva tohto orgánu uvedené v článku 24. Článok 29 Orgán auditu 1. Orgán auditu: a) zabezpečuje, aby sa vykonávali audity [...] na overenie účinného fungovania systému riadenia a kontroly; c) zabezpečuje, aby sa vykonávali audity činností na základe vhodnej vzorky s cieľom overiť vykázané výdavky; vzorka predstavuje aspoň 10 % celkových oprávnených výdavkov na každý ročný program; d) do šiestich mesiacov od schválenia viacročného programu Komisii predkladá stratégiu auditov pre orgány, ktoré budú vykonávať audity uvedené v pododsekoch a) a b), pričom zabezpečí, aby sa audit vykonal u hlavných príjemcov spolufinancovania z fondu a aby sa audity vykonávali pravidelne počas programového obdobia. 2. V prípadoch, keď je určený orgán zodpovedný za audit v rámci tohto rozhodnutia zároveň určeným orgánom v rámci rozhodnutia ....., ..... a ....., [11] alebo v prípadoch, keď sa na dva alebo viaceré z týchto fondov vzťahujú spoločné systémy, môže sa v súlade s odsekom 1 písm. c) predložiť spoločná stratégia auditu. 3. Orgán auditu vypracuje pre každý ročný program správu, ktorá obsahuje: a) ročnú správu o audite, v ktorej sa uvádzajú výsledky auditov ročného programu vykonaných v súlade so stratégiou auditu a taktiež všetky nedostatky, ktoré boli zistené v systémoch riadenia a kontroly programu; b) vyjadrenie vypracované na základe kontrol a auditov vykonaných v rámci zodpovednosti orgánu auditu, o tom, či fungovanie systému riadenia a kontroly poskytuje primeranú záruku toho, že výkazy výdavkov, ktoré sa predkladajú Komisii, sú správne a žepríslušné transakciesú zákonné a regulárne. c) vyhlásenie, ktoré posudzuje platnosť žiadosti o záverečnú platbu a zákonnosť a regulárnosť dotknutých výdavkov. 4. Orgán auditu zabezpečí, aby sa pri audite zohľadňovali medzinárodne akceptované normy auditu. 5. Audit projektov vykonávaných v členských štátoch sa môže financovať v rámci mechanizmov technickej pomoci uvedených v článku 17 za predpokladu, že sa dodržiavajú výsadné práva tohto orgánu stanovené v článku 24. KAPITOLA VI POVINNOSTI A KONTROLY Článok 30 Povinnosti členských štátov 1. Členské štáty zodpovedajú za zabezpečenie spoľahlivého finančného riadenia viacročných a ročných programov a zákonnosť a správnosť regulárnosť transakcií. 2. Zabezpečia, aby zodpovedné orgány alebo akékoľvek delegované orgány, certifikačné orgány, orgány auditu a akékoľvek iné dotknuté orgány dostali primerané pokyny týkajúce sa zriadenia systémov riadenia a kontroly uvedených v článkoch 23 až 29 s cieľom zaručiť efektívne a správne využívanie finančných prostriedkov Spoločenstva. 3. Členské štáty predchádzajú nezrovnalostiam, odhaľujú ich a naprávajú. Oznamujú ich Komisii a informujú ju o pokroku v administratívnych a právnych konaniach. Keď sa sumy neoprávnene vyplatené konečnému príjemcovi nedajú vymôcť, členský štát je zodpovedný za úhradu ušlých súm do všeobecného rozpočtu Európskych spoločenstiev, ak sa dokáže, že strata vznikla jeho opomenutím alebo nedbanlivosťou. 4. Členské štáty nesú hlavnú zodpovednosť za finančnú kontrolu činností a zabezpečujú, aby sa systémy riadenia a audity vykonávali spôsobom, ktorý zaručí správne a efektívne využívanie fondov Spoločenstva. Komisii poskytujú opis týchto systémov. 5. Podrobné pravidlá vykonávania odsekov 1 až 4 sa prijímajú v súlade s postupom uvedenom v článku 51 ods. 2. Článok 31 Systémy riadenia a kontroly 1. Predtým ako Komisia schváli viacročný program v súlade s postupom uvedeným v článku 51 ods. 2, členské štáty zabezpečia zriadenie systémov riadenia a kontroly v súlade s článkami 23 až 29. Sú zodpovedné za zabezpečenie efektívneho fungovania systémov počas celého programovacieho obdobia. 2. Členské štáty Komisii predkladajú svoje návrhy viacročných programov spolu s opisom organizácií a postupov zodpovedných orgánov, orgánov, na ktoré bola zodpovednosť prenesená a overovacích orgánov, ako aj interných systémov auditu v týchto orgánoch, orgánov zodpovedných za audit a všetkých ostatných orgánov, ktoré na jeho zodpovednosť vykonávajú audity. 3. Komisia preskúma uplatňovanie tohto ustanovenia v kontexte prípravy správy za roky 2007 – 2013 ustanovené v článku 49 ods. 3. Článok 32 Povinnosti Komisie 1. Komisia v súlade s postupom stanoveným v článku 31 overuje, či členské štáty zriadili systémy riadenia a kontroly, ktoré sú v súlade s článkami 23 až 29, a na základe ročných správ o auditoch a vlastných auditov overuje aj to, či tieto systémy počas programovacieho obdobia fungujú efektívne. 2. Bez toho, aby boli dotknuté audity vykonané členskými štátmi, môžu úradníci Komisie alebo jej poverení zástupcovia po oznámení najneskôr tri pracovné dni vopred vykonávať audity na mieste s cieľom overiť efektívne fungovanie systémov riadenia a kontroly, ktoré môžu zahŕňať audity činností v rámci ročných programov. Úradníci alebo oprávnení zástupcovia dotknutých členských štátov sa týchto auditov môžu zúčastniť. 3. Komisia môže členský štát požiadať o vykonanie kontroly na mieste, aby si overila správne fungovanie systémov, prípadne správnosť jednej alebo viacerých transakcií. Úradníci Komisie alebo oprávnení zástupcovia Komisie sa týchto auditov môžu zúčastniť. 4. Komisia v spolupráci s členskými štátmi zabezpečuje náležité poskytovanie informácií o činnostiach podporovaných fondom, ich zverejnenie a následné kroky. 5. Komisia v spolupráci s členskými štátmi zabezpečuje, aby činnosti boli v súlade s inými príslušnými politikami, nástrojmi a iniciatívami Spoločenstva a aby ich dopĺňali. 6. Komisia ustanoví usmernenia na zabezpečenie zviditeľnenia financovania uskutočneného podľa tohto rozhodnutia. Článok 33 Spolupráca s kontrolnými orgánmi v členských štátoch 1. Komisia spolupracuje s orgánmi auditu, aby koordinovala ich príslušné plány kontroly a audítorské metódy, pričom sa bezodkladne podelí o výsledky auditov systémov riadenia a kontroly s cieľom dosiahnuť čo najlepšie využitie zdrojov kontroly a predísť neodôvodnenému zdvojeniu práce. Komisia najneskôr do troch mesiacov poskytne svoje pripomienky k stratégii auditu predloženej podľa článku 29. 2. Pri rozhodovaní o svojej vlastnej stratégii auditu Komisia určí ročné programy, ktoré na základe existujúcich poznatkov o systémoch riadenia a kontroly považuje za uspokojivé. V prípade týchto programov môže Komisia dospieť k záveru, že sa v zásade môže spoliehať na dôkazy auditu, ktoré poskytli členské štáty, a že svoje vlastné audity na mieste vykoná, len ak budú existovať dôkazy naznačujúce nedostatky v systémoch. KAPITOLA VII FINANČNÉ HOSPODÁRENIE Článok 34 Oprávnenosť – výkazy výdavkov 1. Všetky výkazy výdavkov uvádzajú výdavky, ktoré konečným príjemcom vznikli pri vykonávaní činností, a zodpovedajúci príspevok z verejných alebo súkromných zdrojov. 2. Výdavky musia zodpovedať platbám, ktoré príjemcovia vykonali. Musia byť doložené potvrdenými faktúrami alebo rovnocennými účtovnými dokladmi. 3. Výdavky sa môžu považovať za oprávnené na podporu z fondu, iba ak sa skutočne vyplatili po 1. januári roka uvedeného v rozhodnutí o financovaní, ktorým sa schvaľuje ročný program, uvedenom v článku 21 ods. 4. Spolufinancované činnosti nesmú byť ukončené pred dátumom nadobudnutia oprávnenosti. Obdobie, počas ktorého sú výdavky oprávnené, sa výnimočne stanoví na tri roky pre výdavky na vykonávanie činností podporovaných na základe ročných programov na rok 2007. 4. Pravidlá upravujúce oprávnenosť výdavkov v rámci činností spolufinancovaných z fondu v členských štátoch podľa článku 4 sa prijímajú v súlade s postupom ustanovenými článkom 51 ods. 2. Článok 35 Úplnosť platieb príjemcom Členské štáty overujú, či zodpovedný orgán zabezpečuje, aby sa konečným príjemcom čo najrýchlejšie vyplatila úplná suma príspevku z verejných zdrojov. Ak koneční príjemcovia spĺňajú všetky požiadavky týkajúce sa oprávnenosti činností a výdavkov, nemožno sumy znižovať ani zadržiavať, ani spájať ich vyplatenie s akýmikoľvek ďalšími špecifickými poplatkami alebo inými poplatkami s rovnakým účinkom, ktoré by sumy určené pre konečných príjemcov znížili. Článok 36 Používanie eura 1. Sumy uvedené v návrhu viacročných a ročných programov členských štátov uvedených v článkoch 19 a 21, certifikované výkazy výdavkov, žiadosti o platby uvedené v článku 26 ods. 1 písm. o) a výdavky uvedené v správe o pokroku dosiahnutom pri vykonávaní ročného programu uvedenej v článku 38 ods. 4 a záverečnej správe o vykonávaní ročného programu uvedenej v článku 50 sa uvádzajú v eurách. 2. Rozhodnutia Komisie o financovaní, ktorými sa schvaľujú ročné programy členských štátov uvedené v článku 21 ods. 4, záväzky a platby sa uvádzajú a realizujú v eurách. 3. Členské štáty, ktoré neprijali euro za svoju menu ku dňu žiadosti o platbu, prepočítajú výšku vynaložených výdavkov v národnej mene na euro. Táto suma sa prepočíta na euro s použitím mesačného účtovného výmenného kurzu Komisie v tom mesiaci, v ktorom zodpovedný orgán príslušného programu výdavok zaznamenal v účtovníctve. Tento kurz Komisia elektronicky uverejní každý mesiac. 4. Ak sa euro stane menou členského štátu, postup prepočítania ustanovený v predchádzajúcom odseku ostane v platnosti pre všetky výdavky, ktoré certifikačný orgán zaznamenal v účtovníctve pred dátumom nadobudnutia účinnosti pevného prepočítacieho kurzu medzi národnou menou a eurom. Článok 37 Záväzky Rozpočtové prostriedky Spoločenstva sa viažu každý rok na základe rozhodnutia o financovaní, ktorým sa schvaľuje ročný program, uvedeného v článku 21 ods. 4. Článok 38 Platby – zálohové platby 1. Platby príspevku z fondov uskutočňuje Komisia v súlade s pridelenými rozpočtovými záväzkami. 2. Platby majú formu zálohových platieb a záverečnej platby. Poukazujú sa zodpovednému orgánu, ktorý určí členský štát. 3. Zálohová platba predstavujúca 50 % sumy pridelenej v rozhodnutí Komisie o financovaní, ktorým sa schvaľuje ročný program, sa poukáže členskému štátu do šesťdesiatich dní po prijatí uvedeného rozhodnutia. 4. Druhá zálohová platba sa vykoná do troch mesiacov po tom, ako Komisia schváli (do dvoch mesiacov od ich formálneho predloženia) správu o pokroku pri vykonávaní ročného programu a certifikovaný výkaz výdavkov vypracované v súlade s článkom 28 ods. 1 písm. a) a článkom 34, ktorý sa vzťahuje na aspoň 60 % prvej platby. Výška druhej zálohovej platby poukázanej Komisiou nesmie presiahnuť 50 % celkovej sumy pridelenej rozhodnutím o financovaní,ktorým sa schvaľuje ročný program, a v žiadnom prípade zostatok finančných prostriedkov Spoločenstva, ktoré členský štát skutočne vyhradil na vybrané projekty v rámci ročného programu, znížený o prvú zálohovú platbu, ak členský štát vnútroštátne vyhradil sumu nižšiu, ako je suma uvedená v rozhodnutí o financovaní, ktorým sa schvaľuje ročný program. 5. Akékoľvek úroky vytvorené zálohovými platbami sa pridelia príslušnému programu, pričom sa považujú za zdroj členského štátu vo forme národného verejného príspevku a vykážu sa Komisii v záverečnom výkaze výdavkov príslušného programu. 6. Sumy vyplatené ako zálohové platby sa zúčtujú, keď sa ročný program uzavrie. Článok 39 Vyplatenie záverečnej platby 1. Komisia uhradí záverečnú platbu za predpokladu, že najneskôr do deviatich mesiacov po konečnom termíne pre oprávnenosť výdavkov stanovenom v rozhodnutí o financovaní, ktorým sa schvaľuje ročný program, dostala tieto dokumenty: a) certifikovaný výkaz výdavkov vypracovaný v súlade s článkom 28 ods. 1 písm. a) a článkom 34 a žiadosť o vyplatenie záverečnej platby alebo vyhlásenie o úhrade; b) záverečnú správu o vykonávaní ročného programu uvedenú v článku 50; c) ročnú správa o audite, stanovisko a vyhlásenie ustanovené v článku 29 ods. 3. Záverečná platba je podmienená prijatím záverečnej správy o vykonávaní ročného programu a vyhlásenia posudzujúceho platnosť žiadosti o záverečnú platbu. 2. Ak zodpovedný orgán neposkytne doklady uvedené v ods. 1 do stanoveného dátumu a v prijateľnom formáte, Komisia zruší časti rozpočtového záväzku príslušného ročného programu, ktoré neboli vyplatené ako zálohové platby 3. Automatické zrušenie záväzkov uvedené v odseku 2 sa v súvislosti so sumou pre dotknuté projekty pozastaví, ak v čase predkladania dokladov uvedených v odseku 1 prebiehajú na úrovni členských štátov súdne konania alebo administratívne opravné prostriedky s odkladným účinkom. Členský štát v predloženej predbežnej záverečnej správe uvádza podrobné informácie o takýchto projektoch a každých 6 mesiacov predkladá správy o dosiahnutom pokroku súvisiace s takýmito projektmi. Členský štát predloží dokumenty požadované pre dotknuté projekty v odseku 1 do 3 mesiacov od uzavretia súdnych konaní alebo administratívnych opravných prostriedkov. 4. Deväťmesačná lehota uvedená v odseku 1 sa preruší, ak Komisia v súlade s ustanoveniami článku 41 prijme rozhodnutie o pozastavení platieb spolufinancovania pre príslušný ročný program. Lehota začne opäť plynúť od dátumu, keď sa príslušnému členskému štátu oznámi rozhodnutie Komisie uvedenom v článku 41 ods. 3. 5. Bez toho, aby boli dotknuté ustanovenia článku 40, Komisia do šiestich mesiacov odo dňa doručenia dokumentov uvedených v odseku 1 poskytne členským štátom informácie o výške výdavkov, ktoré uznáva ako výdavky, ktorými možno zaťažiť fond, a o akýchkoľvek finančných opravách v dôsledku rozdielu medzi výškou vykázaných výdavkov a uznaných výdavkov. Členský štát môže svoje pripomienky predložiť do troch mesiacov. 6. Komisia do troch mesiacov od doručenia pripomienok členského štátu rozhodne o výške výdavkov, ktoré uznáva ako výdavky, ktorými možno zaťažiť fond, a vymôže rozdiel medzi konečnými uznanými výdavkami a sumami, ktoré sa už vyplatili členským štátom. 7. Komisia v závislosti od dostupnosti finančných prostriedkov vyplatí záverečnú platbu najneskôr do šesťdesiatich dní od dátumu prijatia dokumentov uvedených v odseku 1. Zostatok rozpočtového záväzku sa zruší šesť mesiacov po platbe. Článok 40 Porušenie platobnej lehoty 1. Platobnú lehotu preruší delegovaný povoľujúci úradník v zmysle nariadenia (ES, Euratom) č. 1605/2002 najviac na šesť mesiacov, ak [...]: a) správa vnútroštátneho kontrolného orgánu alebo kontrolného orgánu Spoločenstva obsahuje dôkaz o závažných nedostatkoch vo fungovaní systémov riadenia a kontroly [...]; b) tento úradník musí bližšie overiť informácie, na základe ktorých prišiel k záveru, že výdavky v certifikovanom výkaze výdavkov sú spojené so závažnou nezrovnalosťou, ktorá sa neopravila. 2. Členský štát a certifikačný orgán sa musia ihneď informovať o dôvodoch prerušenia. Prerušenie sa ukončí okamžite po tom, čo členský štát prijme potrebné opatrenia. Článok 41 Pozastavenie platieb 1. Komisia môže pozastaviť vyplácanie časti alebo úplnej sumy zálohových platieb alebo záverečnej platby, ak: a) sú systéme riadenia a kontroly programu vážne nedostatky, ktoré majú vplyv na spoľahlivosť postupov overovania platieb a pri ktorých sa neprijali nápravné opatrenia; alebo b) výdavky v overenom výkaze výdavkov súvisia so závažnou nezrovnalosťou, ktorá sa neopravila alebo c) členský štát nesplnil svoje povinnosti vyplývajúce z článkov 30 a 31. 2. Komisia môže rozhodnúť o pozastavení zálohových platieb alebo záverečnej platby po tom, čo poskytla členskému štátu príležitosť predložiť svoje pripomienky v lehote troch mesiacov. 3. Komisia zruší pozastavenie vyplácania zálohových platieb a záverečnej platby, ak dospeje k záveru, že členský štát vykonal opatrenia potrebné pre zrušenie pozastavenia. 4. Ak členský štát potrebné opatrenia nevykoná, Komisia môže v súlade s článkom 45 prijať rozhodnutie o úplnom alebo čiastočnom zrušení príspevku Spoločenstva na ročný program. Článok 42 Uchovávanie dokumentácie Bez toho, aby boli dotknuté predpisy, ktorými sa spravuje štátna pomoc podľa článku 87 zmluvy, zodpovedný orgán zabezpečí, aby všetky podporné dokumenty týkajúce sa výdavkov a auditov dotknutých programov zostali k dispozícii pre Komisiu a Dvor audítorov počas piatich rokov po uzavretí programov podľa článku 39 ods. 1. Toto obdobie sa preruší buď v prípade súdnych konaní, alebo na riadne odôvodnenú žiadosť Komisie. Ako dokumentácia sa uchovávajú buď originály alebo overené verzie zodpovedajúce originálom na bežných nosičoch dát. KAPITOLA VIII FINANČNÉ OPRAVY Článok 43 Finančné opravy zo strany členských štátov 1. Členské štáty nesú v prvom rade zodpovednosť za vyšetrovanie nezrovnalostí, konajú na základe dôkazov o akejkoľvek väčšej zmene ovplyvňujúcej povahu alebo podmienky vykonávania programov alebo ich kontroly a uskutočňujú požadované finančné opravy. 2. Členský štát vykonáva potrebné finančné opravy súvisiace s jednotlivými alebo systémovými nezrovnalosťami zistenými pri činnostiach alebo ročných programoch. Opravy vykonané členskými štátmi pozostávajú z úplného alebo čiastočného vymáhania príspevku Spoločenstva. Členský štát prihliada na povahu a závažnosť nezrovnalostí a finančnú stratu pre fond. 3. Členské štáty zahrnú do záverečnej správy o vykonávaní ročného programu uvedenej v článku 50 zoznam konaní o zrušení príspevkov pre dotknutý ročný program. Opravy vykonané členským štátom spočívajú v zrušení celého príspevku Spoločenstva alebo jeho časti, pričom v prípade, že príslušný členský štát nesplatí sumu v povolenom čase, účtujú sa mu štandardné úroky so sadzbou stanovenou v článku 46 ods. 2. 4. V prípade zistenia systémových nezrovnalostí zahrnie členský štát do preverovania všetky operácie, v ktorých sa tieto nezrovnalosti môžu vyskytovať. Článok 44 Účtovný audit a finančné opravy zo strany Komisie 1. Bez toho, aby boli dotknuté právomoci Dvoru audítorov alebo kontroly vykonávané členskými štátmi v súlade vnútroštátnymi zákonmi, inými právnymi predpismi a správnymi opatreniami, môžu úradníci Komisie alebo poverení zástupcovia Komisie po oznámení najneskôr tri pracovné dni vopred vykonávať miestne kontroly operácií financovaných fondom a systémov riadenia a kontroly vrátane náhodných kontrol. Komisia o kontrole informuje dotknutý členský štát, aby jej mohol poskytnúť všetku potrebnú podporu. Úradníci alebo splnomocnení zástupcovia dotknutého členského štátu sa na týchto kontrolách môžu zúčastniť. Komisia môže požiadať dotknutý členský štát o vykonanie kontroly na mieste, aby preverila správnosť jednej alebo viacerých transakcií. Úradníci alebo splnomocnení zástupcovia Komisie sa týchto kontrol môžu zúčastniť. 2. Ak Komisia na základe vykonaných overení dospeje k záveru, že členský štát nespĺňa svoje povinnosti podľa článku 30, v súlade s článkom 41 pozastaví vyplácanie zálohových platieb alebo vyplatenie záverečnej platby. Článok 45 Kritériá pre vykonávanie opráv 1. Komisia môže uskutočniť finančné opravy zrušením celého príspevku Spoločenstva na ročný program alebo jeho časti, ak po vykonaní potrebného preskúmania príde k záveru, že: a) v systéme riadenia a kontroly programu existujú závažné nedostatky, ktoré ohrozili príspevok Spoločenstva, ktorý sa už vyplatil v prospech programu; b) výdavky v certifikovanom výkaze výdavkov sú neregulárne a členský štát ich pred začatím opravného konania podľa tohto odseku neopravil; c) členský štát si pred začatím opravného konania podľa tohto odseku neplnil svoje povinnosti podľa článku 30. Komisia prijíma rozhodnutie po zvážení akýchkoľvek pripomienok členského štátu. 2. Komisia vychádza pri finančných opravách z jednotlivých zistených prípadov nezrovnalostí a zohľadňuje systémovú povahu nezrovnalosti, aby určila, či sa má uplatniť paušálna alebo extrapolovaná oprava. Ak je prípad nezrovnalosti spojený s výkazom výdavkov, pre ktoré bola predtým vo výročnej správe poskytnutá pozitívna záruka v súlade s článkom 29 ods. 3 písm. b), predpokladá sa systémový problém, ktorý sa rieši uplatnením paušálnej alebo extrapolovanej opravy, ak členský štát neposkytne do troch mesiacov dôkaz, ktorý vyvráti tento predpoklad. 3. Komisia pri rozhodovaní o výške opravy zohľadňuje závažnosť nezrovnalosti a rozsah a finančné dôsledky nedostatkov zistených v dotknutom ročnom programe. 4. Ak Komisia vo svojom stanovisku vychádza zo skutočností zistených audítormi, ktorý nepatria do jej útvarov, vyvodí vlastné závery o finančných dôsledkoch po preskúmaní opatrení, ktoré dotknutý členský štát prijal podľa článku 31, správ o oznámených nezrovnalostiach a akýchkoľvek odpovedí členského štátu. Článok 46 Vrátenie finančných prostriedkov 1. Splatenie akejkoľvek sumy, ktorá sa má vrátiť do všeobecného rozpočtu Európskych spoločenstiev, sa uskutoční pred dňom splatnosti uvedeným v príkaze na vrátenie vypracovanom v súlade s článkom 72 rozhodnutia Rady (ES, Euratom) č. 1605/2002 [12]. Dňom splatnosti je posledný deň druhého mesiaca po vydaní príkazu. 2. Akékoľvek omeškanie pri vrátení platby má za následok vznik úroku z dôvodu oneskorenej platby, ktorý začína dňom splatnosti a končí dňom skutočnej úhrady. Sadzba takéhoto úroku sa rovná sadzbe, ktorú uplatňuje Európska centrálna banka na svoje hlavné refinančné operácie, uverejnenej v sérii C Úradného vestníka Európskych spoločenstiev, ktorá platí v prvý kalendárny deň mesiaca dátumu splatnosti, pričom táto sadzba sa zvýši o tri a pol percentuálneho bodu. Článok 47 Povinnosti členských štátov Finančnou opravou zo strany Komisie nie je dotknutá povinnosť členského štátu vymáhať v súlade s článkom 45 sumy, ktoré sa majú vrátiť Komisii. KAPITOLA IX MONITOROVANIE, HODNOTENIE A SPRÁVY Článok 48 Monitorovanie a hodnotenie 1. Komisia vykonáva pravidelné monitorovanie fondu v spolupráci s členskými štátmi. 2. Komisia v kontexte prípravy správy uvedenej v článku 49 ods. 3 a v partnerstve s členskými štátmi pravidelne hodnotí fond s cieľom posúdiť význam, účinnosť a vplyv činností z hľadiska všeobecného cieľa uvedeného v článku 2. 3. Takisto hodnotí komplementárnosť činností vykonávaných v rámci fondu a činností uskutočňovaných v rámci iných príslušných politík, nástrojov a iniciatív Spoločenstva. Článok 49 Povinnosti súvisiace s predkladaním správ 1. Zodpovedný orgán každého členského štátu prijme opatrenia potrebné na zabezpečenie monitorovania a hodnotenia projektov. Dohody a zmluvy, ktoré uzavrie s organizáciami zodpovednými za vykonávanie činností, obsahujú na tento účel doložky ukladajúce povinnosť predkladať pravidelné a podrobné správy o pokroku dosiahnutom pri vykonávaní a plnení pridelených úloh, ktoré budú základom pre správy o pokroku dosiahnutom pri vykonávaní ročného programu, ako aj pre záverečnú správu. 2. Členské štáty Komisii predložia: a) hodnotiacu správu o vykonávaní činností spolufinancovaných z fondu najneskôr 30. júna 2010; b) hodnotiacu správu o výsledkoch a vplyve činností spolufinancovaných z fondu najneskôr 30. júna 2012 (za obdobie 2007 – 2010) a 30. júna 2015 (za obdobie 2011 – 2013). 3. Komisia predloží Európskemu parlamentu, Rade, Hospodárskemu a sociálnemu výboru a Výboru regiónov: a) správu o uplatňovaní kritérií stanovených v článku 14 pre ročné rozdelenie zdrojov medzi členské štáty a preskúmanie uplatňovania týchto kritérií spolu s návrhmi na zmeny a doplnenia, ak sú potrebné, najneskôr 30. júna 2009;. b) predbežnú správu o dosiahnutých výsledkoch a o kvalitatívnych a kvantitatívnych aspektoch využívania fondu spolu s návrhom rozvoj fondu v budúcnosti najneskôr 31. decembra 2010; c) správu o následnom hodnotení najneskôr 31. decembra 2012 (za obdobie 2007 – 2010) a 31. decembra 2015 (za obdobie 2011 – 2013). Článok 50 Záverečná správa o vykonávaní ročného programu 1. S cieľom získať jasnú predstavu o vykonávaní programu musí správa obsahovať tieto informácie: a) finančná a operatívna realizácia ročného programu; b) pokrok vo vykonávaní viacročného programu a jeho priorít vo vzťahu k ich konkrétnym overiteľným cieľom, spolu s vyčíslením ukazovateľov, vždy, keď je to možné; c) opatrenia, ktoré zodpovedný orgán prijal, aby zabezpečil kvalitné a efektívne vykonávanie programu, a to najmä: - opatrenia na monitorovanie a hodnotenie vrátane opatrení týkajúcich sa zhromažďovania údajov, - súhrn akýchkoľvek významných problémov, ktoré sa vyskytli počas vykonávania operačného programu, a všetky prijaté opatrenia, - využitie technickej pomoci. d) opatrenia prijaté na poskytovanie informácií o ročných a viacročných programoch a ich zverejňovanie. 2. Správa platí ako prijateľná, ak obsahuje všetky informácie stanovené v odseku 1. Komisia rozhodne o obsahu správy predloženej zodpovedným orgánom do dvoch mesiacov od doručenia všetkých informácií uvedených v odseku 1, ktoré potvrdí členským štátom. Ak sa Komisia nevyjadrí do stanovenej lehoty, správa sa považuje za prijatú. KAPITOLA X PRECHODNÉ USTANOVENIA Článok 50a Príprava viacročného programu 1. Odchylne od článku 19 členské štáty: a) čo najskôr po nadobudnutí účinnosti tohto rozhodnutia, najneskôr však do 1. marca 2007 určia zodpovedný vnútroštátny orgán uvedený v článku 25 ods. 1 písm. a), prípadne aj delegovaný orgán; b) najneskôr do 1. mája 2007 predložia opis systémov riadenia a kontroly uvedený v článku 32 ods. 2. 2. Komisia do 31. mája 2007 poskytne členským štátom: a) odhad súm, ktoré sa im pridelia na rozpočtový rok 2007; b) odhady súm, ktoré sa im pridelia na rozpočtové roky 2008 – 2013 na základe extrapolácie výpočtu odhadu na rozpočtový rok 2007, s prihliadnutím na navrhované ročné rozpočtové prostriedky na roky 2007 – 2013 ustanovené vo finančnom výhľade. Článok 50b Príprava ročného programu na rok 2007 1. Odchylne od článku 21 sa na vykonávanie počas rozpočtového roku 2007 vzťahuje tento časový harmonogram: a) Komisia do 31. mája 2007 poskytne členským štátom odhad súm, ktoré sa im pridelia na rozpočtový rok 2007; b) členské štáty do 1. septembra 2007 predložia Komisii návrh ročného programu. 2. Na podporu z fondu môžu byť oprávnené výdavky skutočne uhradené medzi 1. januárom 2007 a dátumom prijatia rozhodnutia o financovaní, ktorým sa schvaľuje ročný program príslušného členského štátu. 3. Komisia v záujme prijatia rozhodnutí o financovaní, ktorými sa schvaľuje ročný program na rok 2007, v roku 2008 vypracuje rozpočtový záväzok Spoločenstva na rok 2007 na základe odhadu sumy, ktorá sa má prideliť členským štátom, vypočítanej podľa článku 14. KAPITOLA XI ZÁVEREČNÉ USTANOVENIA Článok 51 Výbor 1. Komisii pomáha spoločný Výbor pre solidaritu a riadenie migračných tokov zriadený rozhodnutím, ktorým sa zriaďuje Fond pre vonkajšie hranice na obdobie 2007 – 2013 ako súčasť všeobecného programu Solidarita a riadenie migračných tokov .../... [13] (ďalej len "výbor"). 2. Ak sa odkazuje na tento odsek, uplatňujú sa články 4 a 7 rozhodnutia 1999/468/ES. 3. Výbor prijme svoj rokovací poriadok. Článok 52 Preskúmanie Rada na návrh Komisie preskúma toto rozhodnutie najneskôr do 30. júna 2013. Článok 53 Nadobudnutie účinnosti Toto rozhodnutie sa uplatňuje od 1. januára 2007. Článok 54 Adresáti Toto rozhodnutie je určené členským štátom. [1] Ú. v. EÚ C ... [2] Ú. v. EÚ C ... [3] Ú. v. ES L 248, 16.9.2002, s. 1. [4] Ú. v. EÚ C 139, 14.6.2006, s. 1. [5] Ú. v. EÚ L 200, 22.7.2006, s. 11. [6] Ú. v. EÚ C ... [7] Ú. v. EÚ C ... [8] Ú. v. EÚ L 375, 23.12.2004, s. 12. [9] Ú. v. EÚ L 289, 3.11.2005, s. 15. [10] Ú. v. EÚ L 16, 23.1.2004, s. 44. [11] Vložia sa odkazy na rozhodnutia o zriadení Európskeho fondu pre utečencov, Fondu pre vonkajšie hranice a Fondu pre návrat. [12] Ú. v. ES L 248, 16.9.2002. [13] Vložia sa odkazy na rozhodnutia o zriadení Európskeho fondu pre utečencov, Fondu pre vonkajšie hranice a Fondu pre návrat. --------------------------------------------------